Nume/prenume:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

An/grupă:\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Drept civil. Obligații**

**Examen – 7 septembrie 2022**

**I. Grile (fiecare grilă valorează 0,3 p.):**

**1. Plata: b), c)**

a) poate fi dovedită doar prin chitanță liberatorie, dacă este făcută în executarea unui contract ce are o valoare de 5000 de lei;

b) ca regulă, este datorată dacă este efectuată înainte de împlinirea unui termen suspensiv;

c) este nedatorată, dacă este efectuată după împlinirea unui termen de decădere, dar este datorată dacă este făcută după împlinirea unui termen de prescripție extinctivă;

**2. Un prejudiciu: b)**

a) imprevizibil, în materie contractuală, se repară exclusiv în situația în care neexecutarea contractului are la bază o intenție;

b) poate fi dovedit și reparat potrivit dreptului comun, în cazul unei arvune confirmatorii;

c) în materie delictuală, se repară dacă constă în pierderea șansei de a obține un avantaj, dar nu poate fi reparat dacă constă în pierderea șansei de a evita o pagubă;

**3. O clauză standard: a), b)**

a) este stabilită unilateral și nu este negociată;

b) este utilizată într-o manieră generală și repetată, fiind inclusă în contract;

c) este neuzuală, dacă prevede, în folosul oricărui contractant, dreptul de a revoca unilateral contractul;

**4. În caz de fideiusiune: a), c)**

a) pot fi garantate obligații naturale, dar și obligații preexistente sau viitoare;

b) contractată împotriva voinței debitorului, fideiusorul care l-a plătit pe creditor are împotriva debitorului principal doar un regres pe cale personală;

c) solidară între debitor și fideiusor, cel din urmă nu poate invoca beneficiul de discuțiune;

**5. O ipotecă imobiliară: c)**

a) constituită asupra uzufructului imobiliar se extinde, la încetarea uzufructului, asupra proprietății reîntregite;

b) legală există în favoarea celui care împrumută o sumă de bani pentru achiziționarea unui autoturism și vizează un imobil determinat al împrumutatului;

c) se stinge prin radierea din CF, atunci când obligația garantată este stinsă printr-o remitere de datorie;

**6. O acțiune directă: c)**

a) poate fi exercitată împotriva partenerului contractual sau împotriva unui terț față de contract;

b) îi este recunoscută sub-locatarului, care o poate exercita împotriva locatorului, în cazul unui lanț de contracte format dintr-o locațiune și o sub-locațiune;

c) în evicțiune îi este recunoscută unui donatar, care o poate exercita împotriva vânzătorului inițial, în ipoteza unui lanț de contracte format dintr-o vânzare inițială și o donație ulterioară, cele două contracte vizând același bun;

**7. Gestiunea de afaceri: b)**

a) ratificată de gerat, produce efectele unui mandat, în cazul actelor juridice încheiate de gerant, dar și în cazul faptelor materiale săvârșite de gerant în interesul geratului;

b) este absentă, atunci când o persoană, fără să știe, gestionează afacerile altuia;

c) este absentă, atunci când titularul afacerii se împotrivește intervenției gerantului;

**8. O clauză: b)**

a) de excludere a răspunderii civile este valabilă și eficace, în caz de prejudiciu patrimonial cauzat printr-o culpă gravă, dar nu este valabilă dacă acel prejudiciu a fost cauzat în mod intenționat;

b) penală derizorie, potrivit Codului civil, poate fi augmentată prin acordul de voințe al contractanților;

c) penală derizorie, potrivit Codului civil, poate fi augmentată prin hotărâre judecătorească;

**9. Rezoluțiunea: niciun răspuns corect**

a) intervine automat în caz de pact comisoriu, indiferent de voința creditorului sau de cea a debitorului;

b) în caz de pact comisoriu, niciodată nu necesită punerea în întârziere a debitorului;

c) într-un depozit gratuit, poate fi invocată de depozitar, dacă deponentul nu-și execută obligația de remitere a bunului, astfel încât depozitarul să-l poate păstra o perioadă de timp;

**10. Un pact de preferință: c)**

a) de vânzare, la fel ca o promisiune de vânzare, este un ante-contract solemn dacă pregătește o vânzare imobiliară;

b) de vânzare, dacă se referă la un imobil înscris în CF, se impune intabulat în CF a acelui imobil;

c) de vânzare nu cuprinde o clauză de inalienabilitate subînțeleasă, astfel că promitentul poate să-i vândă, sub condiție suspensivă, bunul unui terț-cumpărător;

**11. Solidaritatea: niciun răspuns corect**

a) pasivă îi permite codebitorului urmărit pentru plată să invoce beneficiul de discuțiune, dar nu și pe cel de diviziune;

b) activă și pasivă pot fi legale sau contractuale;

c) pasivă există, în temeiul legii, în favoarea creditorului despăgubirii, atunci când paguba este cauzată de un singur autor al delictului;

**12. Obligația: b)**

a) de bună-credință în negocieri poate fi limitată prin voințele celor care negociază în vederea încheierii unui contract;

b) naturală și avortată poate fi executată de bunăvoie, iar debitorul unei asemenea obligații nu mai poate cere restituirea a ceea ce a plătit;

c) de confidențialitate în negocieri precontractuale duce la angajarea răspunderii contractuale a celui care o încalcă;

**13. Simulația: c)**

a) ia forma deghizării parțiale, în cazul unui mandat fără reprezentare;

b) ca regulă, poate fi probată prin orice mijloc de dovadă, atât de părțile sale, cât și de terți;

c) care se manifestă ca o deghizare totală, permite ca o donație imobiliară să fie non-solemnă (*i.e.*, să nu fie încheiată în formă autentică), atunci când liberalitatea este actul secret;

**14. Stipulația pentru altul: a)**

a) îi permite promitentului să invoce împotriva terțului beneficiar o excepție de neexecutare a contractului întemeiată pe contractul care cuprinde stipulația;

b) îi permite terțului beneficiar să ceară executarea prestației direct de la promitent sau de la stipulant;

c) este prezentă atunci când A îi vinde lui B cota-parte a celui dintâi dintr-un drept de proprietate, iar A se obligă să-l determine pe coproprietarul C să-i vândă lui B și cota sa parte;

**15. Reprezentarea: b)**

a) presupune o nulitate absolută a contractului încheiat cu sine însuși de reprezentant, însă doar dacă există un conflict de interese;

b) convențională presupune că reprezentatul și reprezentantul au capacitate de exercițiu deplină, dacă reprezentantul urmează să încheie o vânzare imobiliară;

c) presupune că ratificarea are efect retroactiv, desființând drepturile obținute de orice terți anterior respectivei ratificări;

**16. Compensația: c)**

a) de plin drept poate opera dacă A îi datorează lui B 10 kg de mere, iar B îi datorează lui A 10 kg de grâu, deoarece obligațiile sunt reciproce și bunurile sunt fungibile;

b) de plin drept poate opera dacă A îi datorează lui B 1000 de lei în virutea unui împrumut, iar B îi datorează lui A 800 de lei în temeiul unui delict intenționat;

c) are ca efect stingerea obligațiilor reciproce, până la concurența celei inferioare în cuantum;

**17. Preluarea de datorie: a)**

a) este un contract ce poate fi încheiat între doi debitori sau între creditor și noul debitor;

b) de regulă, este doar o novație prin schimbarea debitorului;

c) atunci când este un contract între doi debitori, nu presupune, de regulă, acordul creditorului, deoarece acesta este un terț față de convenția debitorilor;

**18. Cesiunea de creanță: b)**

a) făcută de același cedent în favoarea a doi cesionari succesivi, îi permite debitorului să se libereze plătindu-i cesionarului care și-a înscris primul cesiunea în RNPM, chiar dacă celălalt cesionar i-a comunicat mai întâi debitorului cesiunea sa;

b) se poate manifesta ca o donație de creanță sau ca o vânzare de creanță;

c) nu-i transferă cesionarului ipoteca ce garantează creanța cedată, dreptul real de garanție fiind stins, la fel ca în situația novației prin schimbarea creditorului;

**19. Răspunderea delictuală: b), c)**

a) pentru ruina edificiului este înlăturată de cazul fortuit și, cu atât mai mult, de forța majoră;

b) a părinților pentru fapta minorului poate fi înlăturată dacă părinții probează că sunt îndeplinite condițiile răspunderii unui profesor pentru fapta minorului;

c) pentru animale se poate angaja în sarcina unui posesor sau detentor precar ori proprietar;

**20. Un termen: c)**

a) de acceptare a unei oferte adresate unui absent începe să curgă din momentul în care oferta îi este expediată destinatarului;

b) suplimentar de executare poate fi acordat prin notificarea de punere în întârziere a debitorului, iar până la împlinirea termenului creditorul nu poate invoca niciun remediu al neexecutării contractuale;

c) pentru ridicarea opțiunii poate fi stabilit, pe cale judiciară, în cazul unui pact de opțiune, dacă părțile n-au stabilit un asemenea termen.

**II. Speța (3 p.):**

Banca A îl împrumută pe B, persoană fizică, cu suma de 1.000.000 de lei. A și B cad de acord ca o ipotecă să fie constituită de C, asupra casei acestuia, astfel încât să fie garantată obligația lui B de a restitui cei 1.000.000 de lei. Directorul general și organul băncii A, printr-o delegație scrisă, îl împuternicește pe un angajat al băncii să încheie, în numele și pe seama respectivei bănci, un contract de ipotecă cu C.

Angajatul și C se prezintă la notar. Acesta încheie contractul de ipotecă, în forma înscrisului autentic și ipoteca asupra casei lui C este intabulată în CF.

La scadență, B nu restituie cei 1.000.000 de lei. Astfel, banca A dorește să valorifice ipoteca și să urmărească silit casa supusă garanției reale. C se opune. Întâi, el pretinde că nimeni nu poate fi constituitor al unei ipoteci prin care să fie garantată obligația altuia. Apoi, C susține că angajatul băncii era lipsit de puterea de reprezentare, atunci când a încheiat contractul de ipotecă în numele și pe contul băncii; C subliniază că împuternicirea trebuia să fie solemnă, precum contractul de ipotecă încheiat de angajatul-reprezentant. În sfârșit, C mai arată că banca A trebuia să urmărească mai întâi bunurile debitorului B.

Analizați problemele din speță!

**Barem:** - art. 2366 C. civ. (problema constituitorului unei ipoteci convenționale);

* art. 1301 (forma împuternicirii), 1309 alin. (1) (absența puterii de reprezentare), 2378 alin. (1) (solemnitatea ipotecii imobiliare contractuale), 1311 (ratificarea ipotecii, eventual încheiate fără putere de reprezentare);
* discuții referitoare la posibilitatea lui C, constituitor al unei garanții reale pentru altul, de a invoca un beneficiu de discuțiune.